ToekomsVenster: U magtige dade moet bekend gemaak wordhttps://rak2.spens.co.za/radio/2016/315.mp3 Argieffoto. Psalm 75:2 – “Ons loof U, o God, ons loof U; U is by ons, u magtige dade moet bekend gemaak word.” Die Pinkster-wonder is aan ons bekend. Duisende pelgrims van naburige volke en plekke is saamgetrek vir die Pinksterfees in Jerusalem. Die Pinksterfees is ŉ oesfees wat die volk van die Here met dankbaarheid vervul vir sy goedheid en guns gedurende die afgelope landbouseisoen. Die dissipels is vir ŉ ander rede bymekaar. Jesus het hulle aangesê om Jerusalem nie te verlaat voordat die gawe waarvan Hy gepraat het, die Heilige Gees, gekom het nie. “Julle sal met krag vervul word en getuienis wees, ver en wyd,” het Hy vir hulle gesê. Die geweldige rukwind en tonge van vuur het mense se aandag getrek. Vol verwondering het hulle na die dissipels geluister. “Ons hoor hulle die groot dade van God verkondig en dit in ons eie taal”. Of daar ŉ spreek- of luisterwonder plaasgevind het, is nie seker nie. Met ander woorde: Het die Here die tonge van die dissipels en hul vermoë om ander bekende tale en dialekte te praat aangeraak of het hy die ore van toehoorders aangeraak ten einde die dissipels se getuienis aangaande God in hul eie taal te hoor. Hoe ook al, die wonderdade van die Een wat ons geroep het uit duisternis na sy wonderbare lig, is geproklameer. Dit bly steeds ons taak en roeping.